Page:Ludus Coventriae (1841).djvu/291

 With schon on here fete and stavys in here hond, And as we ete it, so dede thei hastyly. This fygure xal sesse, anothyr xal folwe therby; Weche xal be of my body that am ȝour hed, Weche xal be shewyd to ȝow be a mystery, Of my fflesche and blood in forme of bred.

And with fervent desyre of hertys affeccion, I have enterly desyryd to kepe my mawndé, Among ȝow er than I suffre my passyon, ffor of this no more togedyr suppe xal we. And as the Paschal lomb etyn have we, In the eld lawe was usyd for a sacryfyce, So the newe lomb that xal be sacryd be me, Xal be usyd for a sacryfyce most of price.

Here xal Jhesus take a noble in his hand, lokyng upward into hefne, to the fadyr thus seyng,

Wherefore to the, Fadyr of hefne, that art eternalle, Thankyng and honor I ȝeld onto the, To whom be the Godhed I am eqwalle, But be my manhod I am of lesse degré. Wherefore I, as man, worchep the deyté, Thankyng the, fadyr, that thou wylt shew this mystery, And thus thurwe thi myth, Fadyr, and blyssyng of me. Of this that was bred is mad my body.

Here xal he spekyn ageyn to his dysciples, thus seyng,

Bretheryn, be the vertu of these wordys that rehercyd be, This that shewyth as bred to ȝour apparens, Is mad the very flesche and blod of me, To the weche thei that wole be savyd must ȝeve credens. And as in the olde lawe it was comawndyd and precepte, To ete this lomb to the dystruccyon of Pharao unkende,